Kázeň z ev. Služieb Božích v Bratislave, 7. 3. 2023, 18.00, utorok po 2. nedeli v pôstnom obd., Bratislava, Legionárska 6, ES: 102, 94, 440; ev: J 8, 12 – 20

**Ján 8, 21 – 30**: „***21****Potom im zase hovoril: Ja odchádzam a budete ma hľadať a umriete vo svojom hriechu; kam ja odchádzam, tam vy nemôžete prísť.****22****I povedali na to Židia: Vari sa len nezabije sám, keďže hovorí: Kam ja odchádzam, tam vy nemôžete prísť?****23****On im odpovedal: Vy ste zdola, ja som zhora; vy ste z tohto sveta, ja nie som z tohto sveta.****24****Preto som vám povedal, že umriete v hriechoch, lebo* *ak neuveríte, že ja som, umriete v hriechoch.****25****Povedali Mu teda: Kto si Ty? Ježiš im odpovedal: Som to, čo vám od počiatku aj hovorím!****26****Mnoho mám o vás hovoriť a súdiť vás, ale Ten, ktorý ma poslal, je pravdivý, a ja, čo som počul od Neho, to hovorím svetu.****27****Ale nerozumeli, že im hovoril o Otcovi.****28****Ježiš teda povedal: Keď povýšite Syna človeka, až potom poznáte, že ja som, a nič nečiním sám od seba, ale hovorím, ako ma Otec naučil.****29****A Ten, ktorý ma poslal, je so mnou, nenechal ma samého, pretože ja vždy to činím, čo je milé Jemu.****30****Keď takto hovoril, mnohí uverili v Neho.“*

**Milí bratia a milé sestry!**

V rôznych náboženstvách jestvuje rozličný pohľad na Ježiša.

V hinduizme niektorí Ježiša vidia ako nositeľa mravných zásad života, kým iní Ho odmietajú ako pre nich neprijateľný vplyv západnej kultúry.

Pre budhistov je Ježiš človekom, ktorý priniesol správne učenie o živote a ktorý sa nesústreďuje na seba, ale na spôsoby, ako umŕtvovať svoje telo pre hriech.

Pre moslimov je prorokom, ktorý priniesol ľuďom dôležité pravdy o Bohu. Nie je však Božím Synom ani Tým, vierou v ktorého je možné získať večný život.

Slová, ktoré sme počuli z Jánovho evanjelia, povedal Pán Ježiš tým Židom, ktorí boli voči Nemu skeptickí či výslovne Ho odmietali. Pán Ježiš im vyčíta rôzne omyly a konfrontuje ich s Božou pravdou. Jeho reč môže našim ušiam znieť tvrdo, až dogmaticky. Bolo by chybou, keby sme prehliadli, že **za tvrdými slovami sa skrýva veľká láska nášho Spasiteľa ku všetkým ľuďom.** **On neprišiel na svet, aby ľudí odsúdil, ale aby ich spasil.** Nielen týmito, ale **všetkými svojimi slovami chce ľuďom ukázať cestu záchrany**, aby napravili doterajší kurz svojho života a smerovali k spaseniu. U niektorých sa Mu to podarilo – čítame: *„Keď takto hovoril, mnohí uverili v Neho.“* Je faktom, že aj my, kresťania podliehame omylom, predsudkom o Ježišovi a viere v Neho. V tomto ohľade sa tieto **Pánove slová** týkajú aj nás. Môžu nám **pomôcť v 3 veciach: 1) správne poznať seba samých,**

**2) správne poznať Ježiša,**

**3) dôverovať Mu.**

**1) Čo nás Ježiš učí vo veci správneho poznania samých seba?** – Učí nás **uvedomiť si svoje postavenie pred Bohom.** Kým nebeský Otec a jednorodený Syn sú *„zhora“*, my sme *„zdola“*. Ježiš povedal: *„Vy ste zdola, ja som zhora; vy ste z tohto sveta, ja nie som z tohto sveta.“* Pán Boh je Stvoriteľ, my stvorenia. On je svätý a spravodlivý, my sme hriešni. Boh je svetlo, my sme bez Neho v tme. Boh je večný, my sme pominuteľní. Nepočúvame to radi. V súčasnosti, keď je dôraz kladený na sebaurčenie a slobodu slova, sa mnohým ľuďom nepáči rozlišovanie medzi *hore* a *dole*. Keď si to už reálne musia priznať, sú veľmi skeptickí voči tým, ktorí sú nad nimi. K nadriadeným, vládcom a výkonným orgánom štátnej moci sa nesprávajú s náležitým rešpektom, ale často ich urážajú a robia zodpovednými za najrôznejšie krivdy. Potom je už len malý krôčik k tomu, aby sme boli **podozrievaví aj voči Najvyššiemu (t. j. Bohu) a obviňovali Ho za všetky utrpenia a problémy** tohto sveta. Alebo **mnohí popierajú, že Najvyšší vôbec existuje**. Život pokladajú za chaotickú spleť náhod. **Alebo sa utiekajú k ezoterickým predstavám**, že Stvoriteľ a stvorenie sú nerozlučne späté do jedného celku, **že** v konečnom dôsledku je **každé stvorenie božské a Boh stvoriteľný**. **Ježiš** všetky tieto omyly odmieta, keď svedčí: ***„Vy ste zdola, ja som zhora.“***

Božie slovo hovorí (Kaz 3, 11): *„Všetko krásne učinil vo svojom čase, aj večnosť im dal do sŕdc.“* Človek však túto božskú večnosť vlastnou vinou stratil: s hriechom prišla k človeku smrť a naše bytie je spojené s pominuteľnosťou. Ježiš učí: *„Ak neuveríte, že ja som, umriete v hriechoch.“* A Pavel (R 6, 23): ***„Odplatou za hriech je smrť.“*** Ani **toto poznanie si mnohí ľudia nechcú pripustiť.** Nepresvedčivo **veria, že človeku je vlastné, že je dobrý a to dobré a krásne v ňom sa môže rozvíjať samo od seba. Potrebné sú len vhodné podmienky.** Učenie o hriechu zdedenom od Adama odmietajú ako zastarané. No stačí sa prejsť po cintoríne a je jasné, že nik nemôže ignorovať skutočnosť, že sme smrteľní. No ľudská smrť sa dnes interpretuje nie v súvise s hriechom – ako odplata zaň, ale ako čosi prirodzené, čo jednoducho patrí k životu. Avšak každý, kto má vnímavé srdce a citlivé svedomie, sa nenechá zviesť takýmito omylmi. Spoznáva **pravdivosť slov Pána Ježiša, že človek je *„zdola“*, je hriešnik, čoho dôsledkom je smrť.**

**2) Čo nás Pán Ježiš učí o sebe, aby sme Ho mohli správne poznať?** – Učí, že prišiel *„zhora“* – z neba, od všemohúceho nebeského Otca. Ježiš je božský, nie stvorený. Učí to Biblia a celé kresťanstvo už takmer 1700 rokov slovami Nicejského vyznania viery o Ježišovi vyznáva, že v Neho verí ako v ***„Boha z Boha, Svetlo zo Svetla, pravého Boha z Boha pravého, splodeného, nie stvoreného, jednej podstaty s Otcom.“***Pán Ježiš to o sebe dosvedčoval od počiatku, ale veľa ľudí to nechápalo vtedy a mnohí ani dnes. Patria k nim dokonca aj niektorí z tých, ktorí sa pokladajú za kresťanov, či sú vzdelaní v teológii. Mylne sa nazdávajú, že Ježiš bol zvláštny človek, ktorého Boh neskôr prijal – adoptoval za svojho Syna alebo ktorému cirkev neskôr priznala Božie synovstvo. No Pán Ježiš všetky tieto omyly odmieta a svedčí o sebe, že prichádza *zhora*, **je božský od počiatku, od večnosti.**

Okrem toho Ježiš o sebe učí, že na zemi nekoná nič iné, než čo zodpovedá vôli nebeského Otca. Svedčí: „*Ten, ktorý ma poslal, je pravdivý a ja, čo som počul od Neho, to hovorím svetu. ...* *Ten, ktorý ma poslal, je so mnou, nenechal ma samého, pretože ja vždy to činím, čo je milé Jemu.“* **Nebeský Otec a jednorodený Syn patria k sebe.** – Tak tesne, že sa medzi nich nezmestí ani hárok papiera. Nik nemôže správne veriť Ježišovi a nasledovať Ho, ak neprijíma Boha Abrahámovho, Izákovho a Jákobovho ako jediného pravého Boha – Boha Biblie, Stvoriteľa neba a zeme. A naopak: **v** tohto **jediného pravého Boha nemôže správne veriť nik, kto nepočúva Ježiša a kto Ho neprijíma ako jednorodeného Otcovho Syna, ktorý prišiel z neba.** Aj v tomto ohľade hrozí, že pomýlené ľudské predstavy – že v konečnom dôsledku je vraj jedno, či človek verí v Boha s Ježišom alebo bez Neho... – nám zatienia výhľad.

Pán Ježiš učí, že po svojej pozemskej ceste vykúpenia sa vráti k nebeskému Otcovi. **Vrcholom cesty vykúpenia je kríž, kde Ježiš vzal na seba vinu za hriech celého sveta.** On sám to opakovane nazval svojím *„povýšením“*, hoci z ľudského hľadiska to bol najnižší bod: hodina najhlbšieho poníženia a najväčšej bezmocnosti. Práve takto sa však Bohu zapáčilo vykúpiť svet. **Až na Veľkú noc, pri Vstúpení na nebesá a pri zoslaní Ducha Svätého sa toto víťazstvo stalo viditeľným pre nás ľudí.** Preto Ježiš vyhlásil: „*Keď povýšite Syna človeka, až potom poznáte, že ja som, a nič nečiním sám od seba, ale hovorím, ako ma Otec naučil.*“ Aj tu sa nám do cesty stavia chybné ľudské uvažovanie: Vtedajší poslucháči sa pýtali: „*Vari sa len nezabije sám*“. Jestvujú mienky, že Ježiš nezomrel na kríži, jednoducho Ho premohli Jeho nepriatelia a potom – dodatočne to bolo „zaúčtované“ ako víťazstvo. Skeptici popierajú aj Ježišovo vzkriesenie a vstúpenie na nebesá. Vlastné Ježišove slová i Biblia však hovoria niečo iné a odhaľujú tieto omyly.

**3) Ak sa od Ježiša učíme správne poznať samých seba aj Jeho, vedie nás to k dôvere v Neho.** Seba spoznávame ako stvorenia *„zdola“*, bytosti hriešne a smrteľné. Ježiša spoznávame ako jednorodeného Božieho Syna, ktorého Stvoriteľ poslal „*zhora“*, aby nás vykúpil z hriechu a smrti. A napokon počujeme úžasné zasľúbenie evanjelia, že Božou snahou je, aby *„nezahynul, ale večný život mal každý, kto verí v Neho“*, Ježiša (J 3, 16). A naopak, platí Ježišovo varovanie: *„Ak neuveríte, že ja som, umriete v hriechoch.“* **Kto verí Ježišovi, získa späť to, čo ľudstvo vlastnou vinou stratilo: Večný život v Božej prítomnosti**, v Božom svetle. **Sám od seba nemôže nikto vystúpiť zdola, nikto sa nemôže dopracovať k Bohu**, ako povedal Ježiš: *„Kam ja odchádzam, tam vy nemôžete prísť.“* No Ten, kto to povedal, sa potom postaral, že to nemusí zostať naším nemenným údelom. **Obetoval sa za nás; dáva nám svoju spravodlivosť; ťahá nás hore – kam by sme vlastnými silami nikdy nedosiahli: do Božieho kráľovstva a do večného života.**

**Ďakujeme nášmu Pánovi, že nám so všetkou otvorenosťou, ale aj láskou odhaľuje naše ľudské chyby a zjavuje nám svätú Božiu pravdu.** Činí tak znova a znova, keď počúvame Jeho slovo. **Tak posilnení, môžeme vo viere vytrvať verne až do konca.** Amen. Použitím myšlienok M. Kriesera: **Martin Šefranko, evanjelický a. v. farár**